ai4bharat/Pralekha huggingface dataset:
वित्त मंत्रालय
प्रधानमंत्री ‘विकास के अवसर सृजित करने के लिए वित्तीय सेवाओं की दक्षता बढ़ाना’ विषय पर कल बजट उपरांत वेबिनार को संबोधित करेंगे
कल का ‘10वां बजट उपरांत वेबिनार’ दरअसल बजट घोषणाओं के कार्यान्वयन हेतु सटीक आइडिया मांगने के लिए आयोजित किए जा रहे ‘12 बजट उपरांत वेबिनारों की श्रृंखला’ का एक हिस्सा है
वेबिनार में वित्तीय क्षेत्र संबंधी बजट घोषणाओं को कवर करने वाले 6 संक्षिप्त सत्र होंगे, जिसमें इनके कार्यान्वयन और आगे की राह के बारे में भी सुझाव शामिल होंगे
प्रधानमंत्री श्री नरेन्द्र मोदी कल प्रात: लगभग 10.00 बजे वीडियो संदेश के माध्यम से ‘विकास के अवसर सृजित करने के लिए वित्तीय सेवाओं की दक्षता बढ़ाना’ विषय पर आयोजित किए जाने वाले बजट उपरांत वेबिनार को संबोधित करेंगे।
कल का ‘बजट उपरांत वेबिनार’ दरअसल केंद्रीय बजट में घोषित की गई विभिन्न पहलों के कार्यान्वयन हेतु सटीक आइडिया एवं सुझाव मांगने के लिए सरकार द्वारा आयोजित किए जा रहे ‘12 बजट उपरांत वेबिनार की श्रृंखला’ का एक हिस्सा है। केंद्रीय बजट में सात प्राथमिकताओं को अपनाया गया है जो एक दूसरे की पूरक हैं और ‘अमृत काल’ के दौरान हमारा मार्गदर्शन करने वाले ‘सप्तऋषि’ के रूप में कार्य करते हैं। वित्तीय क्षेत्र सरकार की सात प्राथमिकताओं में से एक है।
वेबिनार में निम्नलिखित थीम या विषयों पर छह संक्षिप्त सत्र होंगे:
- ‘गिफ्ट’ अंतर्राष्ट्रीय वित्तीय सेवा केंद्र में विकास के अवसर सृजित करना
- एमएसएमई के लिए निर्बाध ऋण प्रवाह ऋण गारंटी को सुलभ कराना
- खाता खोलने और डिजिटल भुगतान के लिए ग्राहकों की सुगमता बढ़ाना
- केंद्रीय डेटा प्रोसेसिंग केंद्र के माध्यम से कारोबार करने में आसानी और शेयरों एवं लाभांश का पुन: दावा करना
- अमृत काल की जरूरतों के लिए नियम-कायदों का सर्वाधिक प्रभावकारी उपयोग सुनिश्चित करना
- एनएफआईआर और प्रतिभूति बाजार में क्षमता निर्माण के माध्यम से वित्तीय क्षेत्र की दक्षता बढ़ाना
केंद्र सरकार के संबंधित मंत्रालयों के मंत्रियों और सचिवों के अलावा नियामकों, बाजार प्रतिभागियों और उद्योग जगत के प्रतिनिधियों सहित वित्तीय क्षेत्र से जुड़े अनगिनत हितधारक इन वेबिनारों में भाग लेंगे और बजटीय घोषणाओं के बेहतर कार्यान्वयन के लिए अपने बहुमूल्य सुझावों के माध्यम से इनमें अहम योगदान देंगे।
प्रधानमंत्री कार्यालय
प्रधानमंत्री ने पैरालंपिक खेलों में ऊंची कूद में रजत पदक जीतने पर मरियप्पन थंगावेलु को बधाई दी
प्रधानमंत्री श्री नरेन्द्र मोदी ने टोक्यो में आयोजित पैरालिंपिक खेलों में ऊंची कूद में रजत पदक जीतने पर मरियप्पन थंगावेलु को बधाई दी है।
प्रधानमंत्री ने एक ट्वीट में कहा;
‘‘ऊंची और ऊंची उड़ान!
मरियप्पन थंगावेलु निरंतरता और उत्कृष्टता का पर्याय हैं। रजत पदक जीतने पर उन्हें बधाई। भारत को उनकी शानदार उपलब्धि पर गर्व है। @189thangavelu #Paralympics #Praise4Para ’’
स्वास्थ्य एवं परिवार कल्याण मंत्रालय
स्वास्थ्य सचिव ने वीडियो कॉन्फ्रेंस के माध्यम से नोवेल कोरोनावायरस  को लेकर कार्रवाई और तैयारियों को लेकर संबंधित मंत्रालयों/विभागों तथा राज्यों/केंद्र शासित प्रदेशों के साथ समीक्षा की
स्वास्थ्य एवं परिवार कल्याण  मंत्रालय में सचिव सुश्री प्रीति सूदन ने आज नई दिल्ली में नोवेल कोरोनावायरस  की रोकथाम और प्रबंधन की समीक्षा के लिए शिपिंग मंत्रालय, विदेश मंत्रालय, नागरिक उड्डयन मंत्रालय और पर्यटन मंत्रालय के वरिष्ठ अधिकारियों के साथ-साथ राज्यों/केंद्रशासित प्रदेशों के स्वास्थ्य सचिवों के साथ एक वीडियो सम्मेलन की अध्यक्षता की।
सुश्री सूदन ने बताया कि केन्द्रीय स्तर पर संबंधित मंत्रालयों के निकट सहयोग से रोकथाम के कई सुरक्षात्मक उपाय किये गये हैं। उन्होंने कहा कि देश में स्थिति नियंत्रण में है। साथ ही, अद्यतन विवरण, तैयारी की स्थिति और अब तक की कार्रवाई के बारे में नियमित रूप से प्रधानमंत्री कार्यालय, केन्द्रीय स्वास्थ्य एवं परिवार कल्याण मंत्री और मंत्रिमंडल सचिव द्वारा लगातार निगरानी की जा रही है। इसके अलावा, मंत्री समूह भी स्थिति की समीक्षा में लगा है। अब तक मंत्री समूह की दो बैठकें सम्पन्न हो चुकी हैं। राज्यों को बताया गया कि देश में इसके मामले नहीं बढ़ने के बावजूद भी, कड़ी निगरानी कायम रखने की जरूरत है। राज्यों से कहा गया कि इसकी रोकथाम के लिए वे चीन अथवा अन्य चिन्ह्ति देशों से किसी यात्रा के मामले में लोगों के बीच व्यक्तिगत स्वच्छता और जानकारी साझा करने के बारे में जागरूकता बढ़ायें।
राज्यों से कहा गया कि वे पोर्टल पर आवश्यक विवरण को सही रूप में समय-समय पर नियमित रूप से उपलब्ध कराएं। तत्काल मामले की निगरानी करने तथा राष्ट्रीय स्तर पर निगरानी में मदद करने के लिए एक विशेष निगरानी वेब टूल के रूप में यह पोर्टल शुरू किया गया है।
सचिव  ने बताया कि नियंत्रण एवं रोकथाम से जुड़े कार्यों को सर्वाधिक प्राथमिकता दी जाएगी। किसी भी परिस्थिति का मुकाबला करने को लेकर सभी राज्यों के लिए अपनी त्वरित प्रत्युत्तर टीमों को मजबूत करने की जरूरत है। साथ ही, सभी जिलों में स्पष्ट तथा मजबूत प्रशासनिक संरचनाओं की भी जरूरत है।
सुश्री सूदन ने कहा कि एक मरीज, वुहान विश्वविद्यालय का एक छात्र, जिसे जांच के दौरान सीओवीआईडी-19 से संक्रमित पाया गया था, उसे अलपुझा चिकित्सा महाविद्यालय अस्पताल, केरल के पृथक वार्ड से ईलाज के बाद बृहस्पतिवार को विमुक्त कर दिया गया है। उन्होंने भारत में सीओवीआईडी 19 के कारण उत्पन्न स्थिति से निपटने के लिए सभी राज्यों/केन्द्र शासित प्रदेशों तथा विभिन्न मंत्रालयों द्वारा किये गये प्रयासों की सराहना की।
राज्यों/केन्द्र शासित प्रदेशों ने बताया कि किसी प्रतिकूल स्थिति से बचने के लिए जारी किये गये उपायों तथा मार्ग-निर्देशों का अनुसरण किया जा रहा है। इसके अलावा बताया गया कि व्यक्तिगत सुरक्षा उपकरणों तथा मास्कों के पर्याप्त भंडार की खरीद की गई है।
नेपाल की सीमा से लगे उत्तराखंड, उत्तर प्रदेश, बिहार, पश्चिम बंगाल और सिक्किम राज्यों को बीमारी की निगरानी प्रणाली मजबूत करने की सलाह दी गई है।
प्रधानमंत्री कार्यालय
प्रधानमंत्री ने बसंत पंचमी और सरस्वती पूजा के अवसर पर देशवासियों को शुभकामनाएं दीं
प्रधानमंत्री श्री नरेन्द्र मोदी ने बसंत पंचमी और सरस्वती पूजा के अवसर पर देशवासियों को शुभकामनाएं दी हैं।
अपने एक ट्वीट में, प्रधानमंत्री ने कहा;
“बसंत पंचमी और सरस्वती पूजा का यह सुअवसर हर किसी के जीवन में नई ऊर्जा और नए उत्साह का संचार करे। मां विद्यादायिनी की वंदना से जुड़े इस पावन पर्व की आप सभी को हार्दिक शुभकामनाएं।”
रक्षा मंत्रालय
सेंटर फॉर एयर पॉवर स्टडीज और भारतीय वायुसेना की अनुरक्षण कमान ने संयुक्त रूप से नई दिल्ली के वायुसेना स्टेशन तुगलकाबाद में ‘भारत के समक्ष उभरती खतरनाक चुनौतियां’ पर गोष्ठी का आयोजन किया
सेंटर फॉर एयर पॉवर स्टडीज  और भारतीय वायुसेना की अनुरक्षण कमान  ने संयुक्त रूप से नई दिल्ली के वायुसेना स्टेशन तुगलकाबाद में 25 फरवरी, 2020 को ‘चैलेंजेस ऑफ द इवॉल्विंग थ्रेट्स फेसिंग इंडिया’  पर गोष्ठी का आयोजन किया। इस गोष्ठी में वायुसेना के अनुरक्षण कमान की इकाईयों के अधिकारियों तथा सेंटर फॉर एयर पॉवर स्टडीज के विशिष्ट वरिष्ठ शोधकर्ताओं ने हिस्सा लिया। एयर मार्शल शशिकर चौधरी एवीएसएम वीएसएम एमसी-आईएएफ के एयर ऑफिसर कमांडिंग इन चीफ ने आयोजन का उद्घाटन किया।
गोष्ठी में तीन सत्र हुए। उद्घाटन सत्र की शुरूआत सीएपीएस के महानिदेशक एयर मार्शल के.के. नोहवार पीवीएसएम, वीएम  के संबोधन से हुई। इस सत्र में ‘पोलिटीको-मिलिट्री एनवायर्मेंट विथ रेस्पेक्ट ऑफ इंडिया-चाइना रिलेसन्स पोस्ट वुहान एंड महाबलीपुरम’ पर चर्चा की गई। इस विषय पर श्री जयदेव रानाडे ने प्रकाश डाला। सीएपीएस की विशिष्ट फेलो डॉ. शालिनी चावला ने ‘इंडिया-पाकिस्तान रिलेसन्स पोस्ट-बालाकोट एंड एब्रोगेशन ऑफ आर्टिकल-370’ पर व्याख्यान दिया। दूसरे सत्र में ‘न्यू चैलेंजेस विथ रेस्पेक्ट टू ट्रेजेक्ट्री ऑफ चाइनाज न्यूक्लियर वैपन्स प्रोग्राम एंड सेफगार्डिंग इंडियाज क्रिटिकल इन्फोर्मेशन इन्फ्रास्ट्रक्चर’ पर चर्चा की गई। इस सत्र की अध्यक्षता सीएपीएस की विशिष्ट फेलो डॉ. शालिनी चावला ने की। गोष्ठी के अंतिम सत्र में ‘केपेबिलिटी बिल्डिंग एट बेस रिपेयर डीपोज एंड एक्विपमेंट डीपोज ऑफ द आईएएफ’ पर चर्चा की गई। इस सत्र की अध्यक्षता एयर वाइस मार्शल वी.सी. वानखेडे एओईएस एमसी-आईएएफ ने की।
विज्ञान एवं प्रौद्योगिकी मंत्रालय
सीएसआईआर-एनआईएससीपीआर ने "अंतर्राष्ट्रीय ओपन एक्सेस वीक-2022" मनाया
विद्वतापूर्ण प्रकाशनों के क्षेत्र में शोधकर्ताओं और प्रकाशकों के बीच निर्बाध पहुँच  जागरूकता पैदा करने के लिए दुनिया भर में इंटरनेशनल ओपन एक्सेस वीक मनाया जाता है। इसे अक्टूबर के अंतिम पूर्ण सप्ताह के दौरान विश्व स्तर पर मनाया जाता है। ओपन एक्सेस पब्लिशिंग के विभिन्न पहलुओं एवं अवसरों को उजागर करने के लिए ऐसी विभिन्न आउटरीच गतिविधियों का आयोजन किया जाता है जिसमें वार्ता, सेमिनार, संगोष्ठी, या ओपन एक्सेस अधिदेश  या ओपन एक्सेस में अन्य महत्वपूर्ण उपलब्धियों की घोषणा शामिल है। वर्ष 2022 में द इंटरनेशनल ओपन एक्सेस वीक का आयोजन उत्सव अपने अपने पंद्रहवें वर्ष में प्रवेश कर गया है ।
" निर्बाध पहुँच विद्वतापूर्ण प्रकाशनों की आवश्यकता  " पर व्याख्यान देते हुए ओपन एक्सेस के अधिवक्ता श्री एम. मधान
वैज्ञानिक और औद्योगिक अनुसंधान परिषद–राष्ट्रीय परियोजना विज्ञान संचार और नीति अनुसंधान संस्थान  भारत के सबसे बड़े ओपन एक्सेस प्रकाशकों में से एक है जो 15 डायमंड ओपन एक्सेस विद्वानों की पत्रिकाओं को प्रकाशित करता है। इसके लिए सीएसआईआर-एनआईएससीपीआर न तो लेखकों से कोई प्रकाशन शुल्क लेता है और न ही पाठकों से कोई सदस्यता शुल्क। "इंटरनेशनल ओपन एक्सेस वीक "मनाने के लिए "नॉन-कमर्शियल ओपन एक्सेस जर्नल्स : हाउ टू सेल डायमंड्स इन द रश फॉर  गोल्ड "शीर्षक से एक व्याख्यान आयोजित किया गया,जिसे ओपन एक्सेस के अधिवक्ता और सूचना विज्ञान विशेषज्ञ श्री एम मधान द्वारा आज 31 अक्टूबर 2022 को सीएसआईआर-एनआईएससीपीआर, पूसा परिसर में सम्बोधित किया गया था। उन्होंने ओपन एक्सेस विद्वतापूर्ण प्रकाशन की आवश्यकता पर प्रकाश डाला और ऐसे प्रकाशन मॉडल की चुनौतियों पर चर्चा की। डायमंड ओपन एक्सेस पब्लिशिंग पर अंतरराष्ट्रीय स्थिति पर भी विस्तार से चर्चा की गई। उन्होंने इस बात पर भी प्रकाश डाला कि न केवल एक देश बल्कि पूरे विश्व के सतत विकास के लिए विद्वतापूर्ण डेटा तक बिना किसी राजनीतिक और आर्थिक सीमाओं के सभी के लिए निर्बाध पहुँच होनी चाहिए। व्याख्यान के बाद प्रश्नोत्तर सत्र भी हुआ।
सत्र की अध्यक्षता वैज्ञानिक और औद्योगिक अनुसंधान परिषद–राष्ट्रीय परियोजना विज्ञान संचार और नीति अनुसंधान संस्थान  की निदेशक प्रो. रंजना अग्रवाल ने की। प्रो. रंजना अग्रवाल ने डायमंड ओपन एक्सेस स्कॉलरशिप जर्नल के प्रकाशन में सहयोग देने के लिए संस्थान की प्रतिबद्धता को विस्तार से बताया। उन्होंने इस बात पर प्रकाश डाला कि सीएसआईआर-एनआईएससीपीआर अपनी ओपन एक्सेस स्कॉलरशिप पत्रिकाओं के माध्यम से राष्ट्र के विकास में बहुत महत्वपूर्ण भूमिका निभाने जा रहा है ।
सीएसआईआर-एनआईएससीपीआर की निदेशक प्रो. रंजना अग्रवाल उपस्थित प्रतिभागियों को संबोधित करते हुए
सीएसआईआर-एनआईएससीपीआर के वैज्ञानिक डॉ. मेहर वान ने सभी प्रतिभागियों का स्वागत किया और मुख्य वैज्ञानिक एवं शोध पत्रिका प्रभाग के प्रमुख डॉ. जी महेश ने धन्यवाद प्रस्ताव प्रस्तुत किया।
कार्मिक, लोक शिकायत एवं पेंशन मंत्रालय
राज्य मंत्री डॉ. जितेन्द्र सिंह कल जम्मू में योग दिवस कार्यकलापों में भाग लेंगे
कार्मिक, जन-शिकायत एवं पेंशन मंत्रालय द्वारा अंतर्राष्ट्रीय योग दिवस के सिलसिले में विभिन्न कार्यकलाप आयोजित किए गए
केन्द्रीय पूर्वोत्तर क्षेत्र विकास राज्य मंत्री , प्रधानमंत्री कार्यालय, कार्मिक, जन-शिकायत एवं पेंशन, परमाणु ऊर्जा एवं अंतरिक्ष राज्य मंत्री डॉ. जितेन्द्र सिंह कल चौथे अंतर्राष्ट्रीय योग दिवस के अवसर पर जम्मू में योग दिवस कार्यकलापों में भाग लेंगे।
कार्मिक, जन-शिकायत एवं पेंशन मंत्रालय ने अंतर्राष्ट्रीय योग दिवस के सिलसिले में विभिन्न कार्यकलापों का आयोजन किया। कार्मिक एवं प्रशिक्षण विभाग  ने नॉर्थ ब्लॉक में काम करने वाले कर्मचारियों के लिए योग प्रशिक्षण का आयोजन किया।
वित्त मंत्रालय
आयकर विभाग ने कानपुर में तलाशी ली
आयकर विभाग ने 29.07.2021 को कानपुर और दिल्ली स्थित एक बड़े समूह पर तलाशी की कार्रवाई की। यह समूह पान मसालों के निर्माण और रियल एस्टेट के कारोबार से जुड़ा है। कानपुर, नोएडा, गाजियाबाद, दिल्ली और कोलकाता में फैले कुल 31 परिसरों की तलाशी ली गई।
यह समूह पान मसालों की बिना हिसाब बिक्री तथा बिना लेखाजोखा वाले रियल एस्टेट कारोबार के जरिये बड़ी मात्रा में धन अर्जित करता रहा है। इस अघोषित धन को शेल कंपनियों के एक विशाल लिंक के माध्यम से वापस कारोबार में लगाया जा रहा था। तलाशी के दौरान मिले डिजिटल और कागजी साक्ष्यों से पता चला कि समूह ने ऐसी कागजी कंपनियों का एक राष्ट्रव्यापी नेटवर्क बना रखा था। इन कंपनियों के निदेशकों के पास आय का कोई साधन नहीं है। जहां इनमें से कुछ व्यक्ति आयकर रिटर्न भी दाखिल नहीं कर रहे हैं, वहीं कुछ अन्य जो रिटर्न दाखिल करते हैं, वे बहुत कम राशि के लिए रिटर्न दाखिल करते हैं। इन जांचों से यह भी पता चला कि इन कागजी कंपनियां का उल्लिखित पतों पर कोई अस्तित्व नहीं था और उन्होंने कभी भी कोई व्यवसाय नहीं किया।
हालांकि, इन कंपनियों ने केवल तीन वर्षों में रियल एस्टेट समूह को 226 करोड़ रुपये का तथाकथित ऋण और अग्रिम राशि प्रदान की। ऐसी 115 शेल कंपनियों का नेटवर्क पाया गया है। डिजिटल डेटा का फोरेंसिक विश्लेषण किया जा रहा है। मुख्य 'निदेशकों' ने भी स्वीकार किया कि वे केवल 'डमी निदेशक' थे और उन्हें जब उनकी 'सेवाओं' के लिए कमीशन की आवश्यकता पड़ती थी, तो वे डॉटेड लाइन पर हस्ताक्षर करते थे।
तलाशी के दौरान, आयकर टीमों ने गुप्त ठिकानों का भी पता लगाया, जहां बेहिसाब धन के विवरणों तथा काले धन को वैध बनाने से संबंधित ढेर सारे दस्तावेज पाए गए। ऐसे दस्तावेजों और साक्ष्यों का विश्लेषण किया जा रहा है। टीम ने 'कैश हैंडलर्स' की भूमिका और उनके विवरण सहित काम करने के उनके पूरे तौर-तरीकों का खुलासा किया है।
पान मसाला के कारोबार के संबंध में भी उनके काम करने के तौर-तरीके समान ही रहे हैं। उन्होंने भी ऐसी शेल कंपनियों के व्यापक नेटवर्क के माध्यम से अपनी बेहिसाब आय को वापस अपने कारोबार में लगाया। पता चला है कि ऐसी कागजी कंपनियों से प्राप्त बेहिसाब ऋण और प्रीमियम की राशि तीन वर्षों में 110 करोड़ रुपये से भी अधिक रही है। समूह ने संपत्ति की बिक्री, फर्जी ऋण और शेयर प्रीमियम के बदले नकली अग्रिम दिखाकर ऐसी शेल कंपनियों के माध्यम से प्राप्त अघोषित धन को वापस अपने कारोबार में लगा दिया।
साक्ष्यों का फोरेंसिक विश्लेषण प्रगति पर है। शेल कंपनियों के अब तक 34 नकली बैंक खाते मिले हैं। बायोडिग्रेडेबल कचरे के निपटान के संबंध में आयकर अधिनियम, 1961 के तहत दावा की गई कटौतियों की भी विस्तृत जांच की जा रही है। यह भी पता चला है कि कोलकाता स्थित इन कागज कंपनियों में से कुछ के माध्यम से 80 करोड़ रुपये तक की राशि की खाद की झूठी बिक्री और खरीद प्रदर्शित की गई है, ताकि इस नकदी को बैंक खातों में जमा किया जा सके।
तलाशी के दौरान, 7 किलोग्राम से ज्यादा सोना और 52 लाख रुपये से अधिक की नकदी बरामद हुई है। प्रारंभिक आंकड़े 400 करोड़ रुपये से अधिक के अघोषित लेनदेन की ओर संकेत करते हैं। आगे की जांच जारी है।
संचार एवं सूचना प्रौद्योगिकी मंत्रालय
भारत और वियतनाम ने डाक क्षेत्र में सहयोग बढ़ाने के लिए "आशय पत्र" पर हस्ताक्षर किए
संचार राज्य मंत्री श्री देवुसिंह चौहान ने कहा: आशय पत्र पर हस्ताक्षर से संचार और डाक क्षेत्र में दोनों देशों को नए अवसर प्राप्त होंगे
संचार राज्य मंत्री श्री देवुसिंह चौहान ने आज नई दिल्ली में संचार भवन में वियतनाम के प्रतिनिधिमंडल के साथ द्विपक्षीय बैठक की। वियतनाम के प्रतिनिधिमंडल का नेतृत्व सूचना और संचार मंत्री महामहिम श्री गुयेन मान हंग ने किया।
भारत और वियतनाम के बीच व्यापक रणनीतिक और आर्थिक साझेदारी और प्रगतिशील संबंधों के अनुरूप, दोनों देशों के मंत्रियों ने डाक क्षेत्र में सहयोग बढ़ाने के लिए एक "आशय पत्र" पर हस्ताक्षर किए। यह आशय पत्र डाक और दूरसंचार के क्षेत्र में सहयोग को सुविधाजनक बनाने, सूचना और अनुभव साझा करने को बढ़ावा देने, मानव संसाधन विकास के क्षेत्र में परियोजनाओं को लागू करने में सहयोग करने और दोनों देशों के डाक नामित ऑपरेटरों और सेवा प्रदाताओं के प्रगतिशील सहयोग को बढ़ावा देने के लिए दोनों देशों के संयुक्त उद्देश्यों को मान्यता देता है।
श्री देवुसिंह चौहान ने कहा कि भारत डाक और दूरसंचार के क्षेत्र में व्यापक रूप से विकास कर रहा है। उन्होंने बताया कि भारत के प्रधानमंत्री श्री नरेन्द्र मोदी ने दूरसंचार विभाग को डिजिटल भेदभाव को समाप्त करने के लिए देश के सभी 6 लाख गांवों में ऑप्टिकल फाइबर की सुविधा उपलब्ध कराने का आदेश दिया है। देश में हाल के दूरसंचार सुधार इस क्षेत्र को अगले स्तर तक ले जाने की वास्तविक क्षमता को उजागर करेंगे। वियतनाम ने "आत्मनिर्भर भारत" योजना के अंतर्गत स्वदेशी 5-जी नेटवर्क विकसित करने के लिए भारत के प्रयासों की सराहना की। वियतनाम के सूचना और संचार मंत्री ने सुझाव दिया कि भारत को विश्व स्तर के उत्पादन के लिए 5-जी नेटवर्क के क्षेत्र में सहयोग करना चाहिए। भारत स्वदेशी रूप से डिज़ाइन किए गए 5-जी दूरसंचार उपकरण विकसित कर रहा है।
श्री देवुसिंह चौहान ने कहा कि आशय पत्र पर हस्ताक्षर करने से दोनों देशों को संचार और डाक के क्षेत्र में नए अवसर प्राप्त होंगे। सचिव  श्री विनीत पांडे और अंतर्राष्ट्रीय सहयोग विभाग, एमआईसी, वियतनाम के महानिदेशक श्री त्रिउ मिन्ह लोंग भी चर्चा के दौरान उपस्थित थे।
महिला एवं बाल विकास मंत्रालय
राष्ट्रीय पोषण माह 2023 के तहत पोषण परिणामों में सुधार के लिए जन-आंदोलन की गति को बनाए रखने के क्रम में पोषण पंचायतें, प्रमुख मंचों में से एक हैं
राष्ट्रीय पोषण माह 2023 के तहत पोषण परिणामों में सुधार के लिए जन आंदोलन की गति को बनाए रखने के लिए पोषण पंचायतें प्रमुख मंचों में से एक हैं। स्थानीय आंगनवाड़ी केंद्र में उपलब्ध बुनियादी स्वास्थ्य और पोषण सेवाओं तक पहुंच के लिए पोषण वांछित व्यवहार और जागरूकता को भी बढ़ावा दिया जाता है।
गांव, ब्लॉक और जिला स्तर पर आउटरीच कार्यक्रम, पहचान अभियान, शिविर और घर का दौरा करने के कार्यक्रम आयोजित किए जा रहे हैं। इन कार्यक्रमों में समग्र पोषण के बारे में जागरूकता बढ़ाने के लिए समुदाय के विभिन्न वर्गों को शामिल किया जा रहा है। व्यक्तिगत और सामुदायिक, दोनों स्तरों पर पोषण संबंधी व्यवहार को प्रोत्साहित करना, अभियान के लक्ष्यों को साकार करने में एक महत्वपूर्ण घटक है। मिशन सक्षम आंगनवाड़ी और पोषण 2.0 के माध्यम से इस उद्देश्य को पूरा करने के प्रयास किए जा रहे हैं।
वर्तमान में चल रहे राष्ट्रीय पोषणमाह 2023 की थीम हैः "मिशन लाइफ के माध्यम से पोषण में सुधार"। इस अभियान के तहत आंगनवाड़ी कार्यकर्ता समुदायों को जल संरक्षण के महत्व, स्थानीय रूप से उपलब्ध और मौसमी खाद्य पदार्थों का उपभोग करने, स्वदेशी जड़ी-बूटियों और औषधीय पौधों के उपयोग को प्रोत्साहित करने, योग आदि के बारे में भी शिक्षित कर रही हैं।
विविध गतिविधियों की एक श्रृंखला के माध्यम से, पोषण माह 2023 का लक्ष्य ग्राम पंचायतों और शहरी स्थानीय निकायों की क्षमता का उपयोग करते हुए बड़े पैमाने पर सामुदायिक भागीदारी को बढ़ाना है, ताकि अमृत काल में प्रधानमंत्री के सुपोषित भारत के विजन को पूरा किया जा सके।
प्रधानमंत्री कार्यालय
प्रधानमंत्री श्री नरेन्द्र मोदी और यूरोपियन काउंसिल के अध्यक्ष चार्ल्स मिशेल के बीच टेलीफोन पर बातचीत
प्रधानमंत्री श्री नरेन्द्र मोदी और यूरोपियन काउंसिल के अध्यक्ष चार्ल्स मिशेल ने आज टेलीफोन पर बातचीत की
दोनों नेताओं ने भारत और यूरोपीय संघ में कोविड-19 महामारी की स्थिति और प्रतिक्रियाओं पर चर्चा की। उन्होंने महामारी के बावजूद आवश्यक दवा उत्पादों की आपूर्ति सुनिश्चित करने सहित आपसी सहयोग बढ़ाने की सराहना की।
दोनों नेताओं ने कोविड-19 के स्वास्थ्य संबंधी और आर्थिक प्रभावों से प्रभावी तरीके से निपटने के लिए क्षेत्रीय और वैश्विक समन्वय के महत्व को स्वीकार किया।
दोनों नेताओं ने भारत-यूरोपीय संघ की रणनीतिक साझेदारी को मजबूत करने की अपनी प्रतिबद्धता को दोहराया। उन्होंने इस बात पर सहमति व्यक्त की कि उनके अधिकारी अगले भारत-यूरोपीय संघ शिखर सम्मेलन की बैठक के लिए एक ठोस कार्य सूची तैयार करने के लिए मिलकर काम करेंगे।
दोनों नेताओं ने संकट के विकसित हो रहे आयामों के साथ-साथ कोविड के बाद की स्थिति पर संपर्क बनाए रखने पर सहमति व्यक्त की।
युवा कार्यक्रम एवं खेल मंत्रालय
श्री अनुराग सिंह ठाकुर ने शतरंज ओलंपियाड मशाल रिले के धर्मशाला चरण में भाग लिया; कहा कि हिमाचल और भारत में शतरंज को लोकप्रिय बनाने के लिए सब कुछ करेंगे
केन्द्रीय युवा कार्यक्रम एवं खेल मंत्री श्री अनुराग सिंह ठाकुर बुधवार की सुबह पहली शतरंज ओलंपियाड मशाल रिले के धर्मशाला में ठहराव से जुड़े समारोह में मुख्य अतिथि थे। इस ऐतिहासिक मशाल रिले का शुभारंभ प्रधानमंत्री श्री नरेन्द्र मोदी द्वारा रविवार 19 जून को नई दिल्ली के आईजी स्टेडियम में किया गया था।
यह शतरंज ओलंपियाड मशाल रिले भारत की आजादी के 75वें वर्ष के जश्न - आजादी का अमृत महोत्सव के अवसर पर भारत के 75 शहरों से होकर गुजरेगी।
श्री अनुराग सिंह ठाकुर ने एचपीसीए में आयोजित सभा को संबोधित करते हुए कहा, “भारत में शतरंज की एक लंबी विरासत और इतिहास है। हम चतुरंगा से शुरुआत करके शतरंज तक पहुंचे हैं।” उन्होंने कहा, “शतरंज ओलंपियाड के इतिहास में पहली बार भारत इस प्रतियोगिता की मेजबानी कर रहा है और इसके लिए आजादी का अमृत महोत्सव से बेहतर कोई और मौका नहीं हो सकता था। शतरंज ओलंपियाड के दौरान कुल 188 देशों से 2000 से अधिक खिलाड़ी और 1000 अधिकारी भारत आयेंगे। मैं एआईसीएफ को इस कदम और उत्साही युवा शतरंज प्रेमियों को अपने वरिष्ठ समकक्षों व ग्रैंडमास्टरों से मिलने का मौका देने के लिए बधाई देता हूं।”
बुधवार को धर्मशाला स्थित एचपीसीए में आयोजित मशाल रिले समारोह में हिमाचल प्रदेश सरकार के युवा सेवा एवं खेल तथा वन मंत्री श्री राकेश पठानिया, अखिल भारतीय शतरंज महासंघ के महासचिव श्री भरत सिंह चौहान के साथ - साथ खेल मंत्रालय, भारतीय खेल प्राधिकरण और एआईसीएफ के अन्य अधिकारी भी उपस्थित थे।
एचपीसीए में आयोजित इस कार्यक्रम में स्कूली छात्रों, धर्मशाला स्थित साई केंद्र के एथलीटों, एनवाईकेएस के स्वयंसेवकों और हिमाचल शतरंज संघ से जुड़े युवा खिलाडियों सहित 500 लोगों ने भाग लिया। शतरंज के ग्रैंडमास्टर दीप सेनगुप्ता इस मशाल को श्री ठाकुर को सौंपने और फिर बाद में दिन में इसे आगे शिमला ले जाने के लिए उपस्थित थे।
इस मशाल रिले के शुभारंभ समारोह को याद करते हुए, श्री ठाकुर ने कहा, “प्रधानमंत्री मोदी जी ने इस ऐतिहासिक मशाल रिले की शुरुआत की और उस दिन लगभग 10000 लोग इस कार्यक्रम को लाइव देखने के लिए उपस्थित थे। अब हमें इस लौ को देश के कोने-कोने तक पहुंचाना है और इस खेल का प्रसार भारत के कोने-कोने में करना है। केन्द्रीय खेल मंत्री और एक खेल प्रेमी होने के नाते मैं यह सुनिश्चित करूंगा कि हिमाचल और भारत में शतरंज को लोकप्रिय बनाने में कोई कसर न छूटे।”
44वां फिडे शतरंज ओलंपियाड 28 जुलाई से 10 अगस्त 2022 के दौरान चेन्नई में आयोजित किया जाएगा।
वाणिज्य एवं उद्योग मंत्रालय
“दुनिया ने अभी पूर्वोत्तर की अपार क्षमता देखी नहीं है”: श्री पीयूष गोयल
श्री गोयल ने कहाः पूर्वोत्तर के बांस, हस्तशिल्प और विभिन्न अनोखे उत्पादों का केवल भारत के लोगों के लिये नहीं, बल्कि पूरी दुनिया के लिये बड़ा बाजार है
पूर्वोत्तर के लोगों के विकास और उनके बेहतर भविष्य के लिये प्रधानमंत्री की गहरी अभिलाषा के मद्देनजर सभी केंद्रीय मंत्रियों का यह कर्तव्य है कि वे देखें कि पूर्वोत्तर के लिये और क्या-कुछ किया जा सकता हैः श्री गोयल
श्री पीयूष गोयल ने नई दिल्ली में ‘मेघालयन एज’ स्टोर का शुभारंभ किया
केंद्रीय वाणिज्य एवं उद्योग, उपभोक्ता कार्य, खाद्य एवं सार्वजनिक वितरण और कपड़ा मंत्री श्री पीयूष गोयल ने नई दिल्ली में ‘मेघालयन एज’ स्टोर का शुभारंभ करते हुये कहा, “दुनिया ने अभी पूर्वोत्तर की अपार क्षमता देखी नहीं है।” उन्होंने कहा कि मेघालय के शहतूत पर पाले जाने वाले कीड़ों से बने रेशम  के अलावा पूर्वोत्तर के शॉल, बांस, हस्तशिल्प और विभिन्न अनोखे उत्पादों का विशाल बाजार बन सकता है, जो न सिर्फ भारतीयों के लिये, बल्कि दुनिया भर के लोगों के लिये आकर्षण होगा। उन्होंने कहाः “दुनिया आपका मंच है।”
श्री गोयल ने प्रधानमंत्री श्री नरेन्द्र मोदी को उद्धृत कियाः “जब तक कि भारत के पूर्वोत्तर और पूर्वी भाग पश्चिमी और दक्षिणी भारत के समकक्ष नहीं आ जायेंगे, देश विकास नहीं कर सकता,” और कहा, “उनके हृदय में पूर्वोत्तर के विकास की यह प्रतिबद्धता है, ऐसी गहरी अभिलाषा और पूर्वोत्तर के लोगों के बेहतर जीवन की उत्कंठा है कि हम सभी मंत्रियों का यह कर्तव्य हो गया है कि हम पूर्वोत्तर पर पूरा ध्यान दें और यह देखें कि वहां और क्या-कुछ किया जा सकता है।”
राष्ट्रीय राजधानी की हृदयस्थली में राज्य के विशिष्ट और उत्कृष्ट स्टोर की “सहज शैली” की प्रशंसा करते हुये श्री पीयूष गोयल ने एक ऐसे स्टोर की स्थापना के लिये मुख्यमंत्री श्री कोनराड संगमा को बधाई दी, जहां राज्य के 43 हजार से अधिक बुनकरों और स्थानीय शिल्पकारों को एक ही छत के नीचे मेघालय की समृद्ध संस्कृति, विरासत, कला और राज्य के विशिष्ट उत्पादों को पेश करने का मौका मिलेगा। यह स्टोर राज्य के कुटीर उद्योग को भी समर्थन देगा।
श्री गोयल ने कहा, “मेघालय के हमारे शिल्पकारों, बुनकरों और दस्तकारों की शानदार कृतियों को देखने के बाद, मैं बस यही कह सकता हूं कि हम जो देख रहे हैं, वह सूरज की एक किरण मात्र है। जो दिख रहा है, उसकी तुलना में आपकी क्षमता अपार है, आपकी योग्यता का पारावार नहीं।”
कल शाम को शुरू हुए मेघालयन एज स्टोर को सीडीएस जनरल बिपिन रावत की स्मृति को समर्पित करते हुये श्री गोयल ने कहा कि जनरल रावत एक सच्चे कर्मयोगी थे और भारत को महान बनाने की भावना से ओतप्रोत थे।
PIB Headquarters
कोविड-19 पर पीआईबी का बुलेटिन
- राष्ट्रव्यापी टीकाकरण अभियान के तहत टीके की अब तक 145.68 करोड़ से अधिक खुराक दी जा चुकी हैं
- भारत में फिलहाल 1,45,582 सक्रिय मामले
- सक्रिय मामले कुल मामलों के 1 प्रतिशत से भी कम, वर्तमान में 0.42 प्रतिशत
- संक्रमण से मुक्त होने की दर 98.20 प्रतिशत
- बीते 24 घंटे में 10,846 मरीज संक्रमण से मुक्त हुए, देश में संक्रमण से मुक्त होने वालों की संख्या बढ़ कर 3,42,95,407 हुई
- बीते 24 घंटे में देश में 33,750 नये मामले दर्ज किये गए
- दैनिक पॉजिटिविटी दर 3.84 प्रतिशत
- साप्ताहिक पॉजिटिविटी दर 1.68 प्रतिशत
- अब तक कुल 68.09 करोड़ जांच की गयी
#Unite2FightCorona #IndiaFightsCorona
PRESS INFORMATION BUREAU
MINISTRY OF INFORMATION & BROADCASTING
GOVERNMENT OF INDIA
PIB Headquarters
कोविड-19 पर पीआईबी का बुलेटिन
|
|
- देशव्यापी टीकाकरण अभियान के तहत अब तक टीके की 189.63 करोड़ खुराकें दी गई हैं।
- भारत में इस समय सक्रिय मामलों की संख्या 19,509 है।
- सक्रिय मामले 0.05 प्रतिशत हैं।
- मरीजों के स्वस्थ होने की दर इस समय 98.74 प्रतिशत है।
- पिछले 24 घंटों में 3,010 मरीज स्वस्थ हुए हैं, जिससे कुल स्वस्थ होने वाले लोगों की संख्या बढ़कर 4,25,47,699 हो गई है।
- पिछले 24 घंटों में 3,275 नये मामले दर्ज किए गए हैं।
- दैनिक पॉजिटिविटी दर 0.77 प्रतिशत है।
- साप्ताहिक पॉजिटिविटी दर 0.78 प्रतिशत है।
- अब तक कुल 83.93 करोड़ जांच की जा चुकी हैं; पिछले 24 घंटों में 4,23,430 जांच की गईं।
#Unite2FightCorona #IndiaFightsCorona
पत्र सूचना कार्यालय
सूचना एवं प्रसारण मंत्रालय
भारत सरकार